|  |  |  |
| --- | --- | --- |
| Lion_middle | **РЕПУБЛИКА БЪЛГАРИЯ**  НАЦИОНАЛЕН ИНСПЕКТОРАТ ПО ОБРАЗОВАНИЕТО |  |

|  |  |
| --- | --- |
|  | **ДОКЛАД**  **от инспекция на**  **Обединено училище  „Петко Рачев Славейков”,** **село  Джулюница, община Лясковец,**  **област Велико Търново** |

**Съдържание:**

|  |  |
| --- | --- |
| 1. Контекст на инспектирането | стр. 3 |
| 1. Портфолио на училището | стр. 3 |
| 2. Използвани методи и осъществени дейности | стр. 5 |
| 3. Оценка на областите на инспектиране | стр. 6 |
| 1. Област „Образователен процес“: резултати, силни страни, насоки и препоръки за подобряване на качеството | стр. 6 |
| 1. Област „Управление“: резултати, силни страни, насоки и препоръки за подобряване на качеството | стр. 13 |
| 1. Област „Институционална среда“: резултати, силни страни, насоки и препоръки за подобряване на качеството  |  | | --- | |  | | стр. 20 |
|  |  |

1. **Контекст на инспектирането**

Докладът представя резултатите от проведената в периода 01.03.-13.04.2022 в Обединено училище “Петко Рачев Славейков”, с. Джулюница, община Лясковец, област Велико Търново комбинирана инспекция. Инспекцията се извърши на основание Заповед № РД-28-58/24.02.2022на директора на Националния инспекторат по образованието и при спазване изискванията на Наредба № 18 от 9 септември 2021 г. за инспектирането на детските градини и училищата, критериите и индикаторите за инспектиране. Целта на инспектирането е постигане на устойчивост на процесите за осигуряване на качеството на предоставяното образование за успешна реализация на учениците. Инспектирани бяха три области: „Образователен процес“, „Управление“ и „Институционална среда“.

Инспектиращият екип е в състав:

Румяна Белчева **-** държавен инспектор в дирекция „Инспектиране“, координатор

Миглена Ганчева – ръководител

Петя Панева – член

Румяна Петкова – член

Янка Бакалова – член

* + - 1. **Портфолио на училището:**

|  |  |
| --- | --- |
| Име на институцията | Обединено училище „Петко Рачев Славейков” |
| Код по НЕИСПУО | 300506 |
| Вид на институцията | Общинско; неспециализирано/обединено |
| Финансира се от | Община |
| Средищно училище | да |
| Иновативно училище | да |
| Директор | Даниела Йорданова Христова |
| Адрес | с. Джулюница, община Лясковец, област Велико Търново,  ул. „Стефан Стамболов“ 1 |
| Електронна поща | p\_r\_slaveykov@abv.bg |
| Интернет страница | http://www.daskalo.com/daniela1234/2020/07/08/290/ |

По данни на директора в институцията се обучават 119 ученици, разпределени в 10 паралелки, в дневна форма на обучение, като в начален етап на основното образование са 46 ученици, в прогимназиален етап - 44 ученици и в първи гимназиален етап на средното образование - 32 ученици. Сформирани са4групи за целодневна организация на учебния ден с общ брой ученици 78, от които две групи с 44 ученици в начален етап (I-IV клас) и две групи с 34 ученици в прогимназиален етап  (V-VII клас). През 2017 г. училището е преобразувано от основно в обединено с професионална подготовка.

В училището се осъществява обучение по професионални направления (ПН), професии (проф.) и специалности (спец.) без разширено и интензивно изучаване на чужд език и с интензивно изучаване на чужд език,  както следва:

* ПН „Хотелиерство, ресторантьорство и кетъринг“, проф. „Работник в заведенията за хранене и развлечения“, спец. „Работник в производството на кулинарни изделия в заведения за хранене и развлечения**”**, срок на обучение 3 години - една паралелка в VIII клас;
* ПН „Секретарски и административни офис дейности“, проф. „Деловодител“, спец. „Деловодство и архив”, срок на обучение 3 години - една паралелка в IX клас и една паралелка в X клас.

В институцията се обучават осем ученици със специални образователни потребности (СОП), за които се предоставя допълнителна подкрепа за личностно развитие, и 69 – от уязвими групи, което е 58% от общия брой ученици. Педагогическите специалисти са 18, от които десет души са с образователно-квалификационна степен – „магистър“, седем – с „бакалавър“, един – с „професионален бакалавър“. Под тридесет годишна възраст е 1 учител, между 31 и 40 години – 6 учители, между 41 и 50 години - 3, между 51 и 60 години - 7, над 60 годишна възраст е 1 учители.  Професионално-квалификационна степен (ПКС) притежават 14 педагогически специалисти, 78 % от общия брой. Двама са с втора ПКС, 2 -  с трета ПКС, 5 – с четвърта ПКС, 5 -  с пета ПКС и 4 са без придобита ПКС. Непедагогическият персонал се състои от 6 служители.

Институцията прилага  системата на делегиран бюджет в размер на 619 949 лв. за 2021 година.

Факторите на външната среда, в която функционира училището, са както положителни така и отрицателни. Обединено училище „Петко Рачев Славейков” получава подкрепа и съдействие от общински, държавни, образователни институции, работодателски организации и предприятия. По-голямата част от родителите притежават нисък образователен статус и ниско ниво на заетост, или родители, които работят в чужбина и не проявяват загриженост относно образователните постижения на децата им.

С Решение на Министерския съвет № 523/22.07.2021 г. училището е включено в списъка на иновативните училища*.* Иновацията „Училище за успех“ предлага модел на партньорство между ученици с различни нива на успеваемост и се фокусира върху личностното развитие на застрашените от отпадане ученици, както и върху учениците наставници. С всеки ученик в риск работи малка интерактивна група за подкрепа, включваща ученик наставник, родител, доброволец и учител ментор, ръководещ процеса на промяната по индивидуален план за развитие с визия за успех.

* + - 1. **Използвани методи и осъществени дейности**

При провеждането на инспекцията инспектиращият екип извърши проучване на училищни документи, анализ на въпросници, наблюдение на институционалната среда и учебни часове, проведени бяха срещи с представители на родителите, учениците, педагогическите специалисти, екипа за управление на училището.

**2.1. Подготвителен етап**

В този етап на инспекцията инспектиращият екип проучи и анализира информацията от портфолиото, интернет страницата и документи на училището, както и резултатите от въпросниците към учениците, родителите, педагогическите специалисти и директора.

На интернет страницата на училището в секция „Нормативни документи“ са публикувани необходимите документи, съгласно изискванията на Закона за предучилищното и училищното образование, Наредба № 10 за организация на дейностите в училищното образование и Наредбата за приобщаващото образование.

Ръководството на училището предостави в срок всички документи, които следва да се приложат съгласно Указание „Готови за инспекция“ в електронната платформа за управление на инспектирането (ЕСУИ) *.*

В ЕСУИ са налични 17 въпросници, попълнени от педагогически специалисти (100%), 44 въпросници на родители (54%) и 39 въпросници на ученици (48%). Директорът също е попълнил въпросник.

**2.2. Същински етап**

В този етап на инспекцията се осъществи наблюдение на училището и на учебни часове. Проведоха се срещи с представители на родителите, учениците, педагогическите специалисти и екипа за управление.

На 21.03.2022 г. се извърши наблюдение на училището чрез обход на помещенията и наблюдение на цялостната институционална среда. Училището се помещава в триетажна сграда, но третият етаж е затворен и не се използва. В институцията не е изградена достъпна архитектурна среда. Пропускателният режим се осъществява от портиер. Осигурено е видеонаблюдение в сградата и в двора на училището. В дворното пространство са обособени зони за отдих. Осигурено е здравно обслужване по график на медицински специалист.

При посещението на място на 21.03.2022 г. бяха наблюдавани 8 учебни часа, или 80% от паралелките в училището, във втори, четвърти, пети, шести, седми, осми и десети клас, по предметите: български език и литература, математика, история и цивилизации, биология и здравно образование, технологии и предприемачество, физическо възпитание и спорт. Наблюдавани бяха и занимания по интереси в група първи и втори клас от целодневната организация на учебния ден (ЦОУД).

Проведоха се срещите с представители на учениците, педагогическите специалисти, родителите и с екипа за управление. На срещата с родителите присъстваха 11 души, родители на ученици от втори, трети, пети, шести, седми, осми и девети клас, в това число представители на обществения съвет и на училищното настоятелство. В срещата с педагогическите специалисти участваха 11 учители и старши учители. В срещата с представители на учениците се включиха 10 ученици от V, VI, VII, VIII клас, в т.ч. председателят и заместник-председателят на ученическия парламент. В срещата с екипа за управление взеха участие директорът, заместник-директорът и главният счетоводител. Броят и функциите на представителите осигуриха набирането на достатъчно информация за осъществяваните дейности в училището.

* + - 1. **Оценка на областите за инспектиране**

Резултатите на Обединено училище „Петко Рачев Славейков” по области за инспектиране са както следва:

|  |  |
| --- | --- |
| **Област за инспектиране** | **Качествена оценка** |
| „Образователен процес“ | **Добра (67%)** |
| „Управление“ | **Добра (70%)** |
| „Институционална среда“ | **Добра (64%)** |

1. **Област „Образователен процес“: резултати, силни страни, насоки и препоръки за подобряване на качеството на предоставяното образование**

**Критерият „Ефективност на взаимодействието в процеса на обучението“ е получил 8 точки от максималния брой 12.**

Резултатите от посетените осем учебни часа показват ясно формулирани цели, съответстващи на темата и очакваните резултати. Дейностите съответстват на планирането, структурата им е обоснована, в съответствие с формулираните образователни и възпитателни цели. В шест от наблюдаваните учебни часове времето е оптимално разпределено за реализиране на целите, в два от тях не се прави плануваната проверка на домашна работа. Педагогическите специалисти съобразяват обема на учебното съдържание с възможностите на по-голямата част от учениците. Поставят се едни и същи задачи на целия клас, в един от часовете индивидуални задачи се възлагат на ученик със специални образователни потребности. Учителите използват терминология, съобразена с учебното съдържание и с възрастта на учениците. Реализират се и предварително планираните междупредметни връзки между математика, български език и литература и околен свят, изобразително изкуство, човекът и природата, биология и здравно образование, химия и опазване на околната среда, физика и астрономия. Учителите не използват възможностите на физическата среда за по-ефективна работа в учебните часове. Във въпросниците учениците посочват, че съвместни часове не се организират, такива не бяха наблюдавани и от инспектиращия екип. В посетените часове учителите следят за спазването на правилата на поведение и насърчават добрите взаимоотношения между учениците. Учениците демонстрират самодисциплина, следят темпа на работа, но в два учебни часа се наблюдава закъснение на ученици.


**Критерият „Прилагане на компетентностния подход в процеса на обучение“** е оценен с 9 от максимален брой 16 точки. Учителите работят за изграждане на езиковите компетентности на учениците, използват и следят за спазването на нормите на българския книжовен език, а при необходимост - коригират изказа. Учениците демонстрират умения за прилагане на книжовните норми, което се констатира в наблюдението на учебни часове, в неформалното общуване в междучасията и при провеждане на срещите. В посетените учебни часове в училището само учителите работят с дигитални ресурси ( в един от учебните часове учителят използва електронен учебник, а в друг презентация) и възлаганите задачи не формират дигитални компетентности у учениците. Използваните дидактически средства и материали в преобладаващите наблюдавани учебни часове са традиционни (учебник, работни листи). В шест от наблюдаваните учебни часове прилаганите методи на преподаване са беседа, обяснение, упражнение, които водят до механичното възпроизвеждане на учебното съдържание, а не до формирането на ключови компетентности. Предоставят се готови примери за установяване на причинно-следствени връзки, които учениците прилагат при изпълнение на поставените задачи. Не се реализираха дейности за критическо мислене у учениците. По-голяма част от учениците във въпросниците споделят, че учителите полагат достатъчно усилия за изграждане на  практическа насоченост на обучението, което не се наблюдава от инспектиращия екип в посетените часове.

**Критерият „Прилагане на компетентностния подход при възпитанието и социализацията на учениците“** е оценен с 13 от максималните 20 точки. В четири от наблюдаваните учебни часове се възлагат задачи за прилагане и затвърждаване на новите знания. В шест учебни часа учителите поставят подходящи задачи, но не всички ученици демонстрират умения за търсене и извличане на информацията, разграничаване на факти от мнения. В шест учебни часа се използват добре конструирани отворени въпроси при реализирането на дискусии, които подпомагат формирането на умения у учениците за аналитични дейности, коригират се допуснатите грешки. На учениците беше предоставена възможност да задават допълнителни въпроси. Развиването на уменията у учениците за работа в екип се наблюдава само в три учебни часа. Задачите на екипите се разпределят според възможностите и желанието на учениците. Екипната работа е оценена високо от учениците във въпросниците, а в срещата като пример за екипна дейност посочват изготвяне на презентации. В наблюдаваните часове учителите създадават условия за формиране на умения за самооценка, самокритичност и самоусъвършенстване на учениците. У учениците се развиват интеркултурни компетентности, като в часа на класа и в часовете по гражданско образование се разглеждат теми за различията в културата на различните народи и етноси и с необходимостта да си толерантен към тях. С активното съдействие на родителите са организирани инициативи за опазване на околната среда, облагородяване на дворното пространство със засаждане на дръвчета и изграждането на зони за почивка в двора на училището. Ежегодно училищната общност чества Деня на Земята, реализират се ученически проекти и участия в конкурси, свързани с опазването на околната среда. Развиват се компетентности, свързани със спорта и здравословния начин на живот чрез участието на учениците във футболни и хандбални състезания.

**Критерият „Прилагане на компетентностния подход за осигуряване на подкрепа за личностно развитие на децата и учениците“** е оценен с 9 от максимален брой 12 точки. В училището се работи целенасочено за осигуряване на обща подкрепа за преодоляване на обучителните затруднения на учениците с ниски образователни резултати. В срещата учениците споделят, че освен в консултациите, които се провеждат по график, учителите работят и при необходимост. Провеждат се консултации за учениците с обучителни затруднения, получили слаби оценки. Провеждат се допълнителни часове по български език и литература за ученици, за които българският език не е майчин. Създадени са  училищни образци на документи за работа с ученици в риск от отпадане - индивидуален план с визия за успех, личностен план, попълване на данни в портфолиата и проследяване на напредъка им. Институцията оказва подкрепа на учениците от уязвимите групи за продължаване на образованието им и след чрез закупуване на безплатни учебници и помагала, осигуряване на безплатен обяд на всички пътуващи ученици, осигуряване на безплатна закуска за ученици в начален етап.  По време на обучение от разстояние в електронна среда (ОРЕС) са предоставени устройства и карти с интернет на всеки нуждаещ се ученик. Резултат на целенасочената работа е липсата на слаби оценки за първия учебен срок. Реинтегрирани са двама ученици. След проучване на интересите на учениците през учебната 2021/2022 г. се сформирани занимания по интереси в 7 клуба, в които са обхванати 78 ученици в следните тематични области: „Дигитална креативност“, „Изкуства и култура“, „Спорт“, „Гражданско образование“. Ръководителите на всички групи са учители от училището.  Във въпросниците учениците отбелязват, че в часа на класа с беседи и презентации се запознават с различни професии. За постигане на по-високи резултати и като мотивация за учене учениците се стимулират с награди на празника на училището, за 24 май, за постижения в спорта, участия в училищни  състезания и конкурси и др. За награждаване учениците се предлагат от класните ръководители или от учителя, организирал дейността. Учениците се поощряват с грамоти и материални награди предимно игри, топки, федербали и др. Работи се допълнително с учениците със специални образователни потребности и ученици от уязвими групи, застрашени от отпадане и/или преждевременно напускане на училище. На осем ученици със специални образователни потребности е осъществена подкрепа от екипа за личностно развитие. По график от Регионален център за подкрепа на процеса на приобщаващото образование (РЦПППО)– гр. Велико Търново работят ресурсен учител, логопед, психолог. Според директора, работата на логопеда не е ефективна. В сформираните екипи се включват класният ръководител и координаторът по чл. 7 от Наредбата за приобщаващо образование в училището. Работата на екипите се обсъжда ежедневно и своевременно се предприемат коригиращи дейности. Инспектиращият екип констатира, че осигурените дидактически ресурси са недостатъчни. Родителите споделят, че в училище се осъществява ефективна политика за предотвратяване  на ранното отпадане на учениците от училище. Оценяват и приноса на образователния медиатор при осъществяване на тази политика.

**Критерият „Прилагане на компетентностния подход в процеса на оценяване**. **Резултати от обучението“** е оценен с 12 точки от максимален брой 16. Учениците посочват във въпросниците начините на оценяване (писмено, устно, оценки за участие в учебните часове и за изготвянето на презентации). Екипът на училището създава стимули за учене у учениците чрез прилаганата иновация ученик наставник и провеждането на учебната практика на учениците в реална работна среда. Предоставя се обратна връзка на учениците за постигнатите им резултати. Оценките се отразяват в електронния дневник и родителите имат възможност своевременно да се информират за постиженията на децата си. Училището е изградило система за проследяването на успеваемостта на учениците - в начален етап във всеки клас и за всеки ученик се изготвя индивидуален план за развитие с визия за успех. Родители получават информация за нивото на успеваемостта на децата им, в края на срока - доклад с качествен и количествен анализ на успеваемостта по всички предмети. Учителите поставят изисквания към постиженията на учениците, но няма утвърдена училищна политика за насърчаване на напредъка чрез материални стимули. На заседание на педагогическия съвет се извършва входящ, срочен и годишен анализ на резултатите от образователния процес и ефективността на мерките, насочени към подобряване качеството на образование. В институцията е създадена практика за съвместно обсъждане на силни и слаби страни, планиране и набелязване на конкретни мерки за напредъка на учениците по етапи и проследяването му. Напредъкът на учениците се проследява и се прави анализ на получените резултати, който се използва за идентифициране на областите, които се нуждаят от подобрение и се планират дейности като: обща подкрепа, консултации по предмети, занимания по интереси. В шест от наблюдаваните уроци учителите предоставиха обратна връзка на учениците за постигнатите резултати. Учениците не участват в олимпиади, но участват във вътрешноучилищни състезания и конкурси. Традиционни са състезание по краснопис и за най-добър четец. Във въпросника директорът посочва, че резултатите от НВО в IV клас за последните 3 години са близки по стойности, а резултатите от НВО в VII клас се повишават. В IV клас резултатите от НВО по български език и литература през 2018/2019 година са 13,18 точки, а през 2020/2021 съответно 56,23 точки. По математика са 14,82 т. и 44,16 точки. През 2019/2020 не се провежда НВО. В VII клас по български език и литература през 2018/2019 средният успех е 34,61 т., през 2019/2020 - 14,45 т. и 40,58 т. през 2020/2021 г. Резултатите по математика от последните три години в седми клас са съответно 18,57 т., 6,39 т. и 24,90 т. На НВО в X клас през 2020/2021 г резултатите на учениците по български език и литература са 9,42 т., по математика – 7 точки. През предходните две години НВО по български език и литература и по математика не се е провеждало. Резултатите на учениците от уязвими групи са близки по стойности през последните три години. През 2020/2021 г. те са 55% от общия брой ученици със среден успех Добър 3,89, който е сходен за учебната 2019/2020 - Добър 3,69. За 2021/2022 г. средният успех за първия учебен срок е Добър 3,75. Отсъствията по неуважителни причини през 2020/2021 г. са 410 и се дължат на един отпаднал ученик. Реинтегрирани са двама ученици.

Фигура 1 представя в сравнителен план графично изображение на оценките на участниците в процеса на инспектиране за област „Образователен процес”.



*Фигура 1. Оценки за област „Образователен процес“*

В област за инспектиране „Образователен процес“ съществена разлика се наблюдава между самооценката на директора и оценката на родителите при оценяване на индикатора, свързан с осигуряване на допълнителна подкрепа за личностно развитие на учениците, като в отговорите посочват, че не са запознати с работата на екипите за допълнителна подкрепа. Инспектиращият екип отчита в ниска степен дейностите за изграждане на дигитални компетентности у учениците (28%) и развиване на уменията им за работа в екип, но високо оценява изграждане на езикови компетентности у учениците. При оценяване напредъка на учениците резултатите на директора, на педагогическите специалисти и на родителите съвпадат (75%).

**2. Силни страни, насоки и препоръки за подобряване на качеството на предлаганото образование в област „Образователен процес“**

В област „Образователен процес“ Обединено училище „Петко Рачев Славейков” показва следните **силни страни**:

Училищният екип работи целенасочено за формиране и развитие на демократична култура в училището, както и за изграждане на езикова компетентност у децата и учениците, които не владеят български език, или за които българският език не е майчин.

Проследява се напредъкът на учениците от уязвими групи.

Определят се следните **насоки** за подобрение на качеството на предлаганото образование в област „Образователен процес“:

* Изграждане на дигитални компетентности у учениците, използване на ИКТ в учебните часове за реализиране на образователните цели;
* Формиране на умения у учениците за търсене, намиране, обработване и оценяване достоверността на информация и данни в дигитална среда при спазване на правилата за сигурност и безопасно поведение в интернет;
* Изграждане на предприемаческа компетентност и практическа насоченост на обучението;
* Развиване на умения за учене, за извличане, интерпретиране и използване на информация от различни източници и представяне на резултатите от изпълнението по подходящ начин;
* Развиване на умения у учениците за работа в екип ;
* Прилагане на иновативни подходи, техники, технологии и методи и разработването и използването на модели/алгоритми при изпълнение на различни образователни задачи, разнообразни готови дидактически материали, вкл. дигитални ресурси.

Инспектиращият екип прави следните **препоръки** за изпълнение на насоките и за повишаване на качеството на образованието в област „Образователен процес“:

1. Директорът да организира квалификация на учителите на теми, свързани с развитие на дигиталните умения у учениците и на умения за самооценка, самокритичност и самоусъвършенстване.
2. Педагогическите специалисти да планират и възлагат на учениците задачи за придобиване на умения за работа в екип чрез самостоятелно изработване на план за действие, разпределяне на ролите и задачите в екипите и представяне на резултатите от екипната работа.
3. Учителите да планират и използват ИКТ в учебните часове, да възлагат задачи за търсене и намиране на информация от различни източници, да формират умения за оценяване на достоверността и обработване на информация и данни в дигитална среда.
4. Педагогическите специалисти да използват възможностите на физическата среда за постигане на целите и очакваните резултати от обучението чрез организиране на работни места, използване на допълнителни дидактически материали, пълноценно използване на функционалните възможности на електронните образователни платформи.
5. Учителите да прилагат иновативни методи за преподаване (групова работа, проектно-ориентирано и проблемно базирано обучение, дискусии, решаване на казуси, ролеви игри, мозайка, светкавица, лавина, игров метод, мозъчна атака и др.), които мотивират учениците за активно участие.
6. Педагогическите специалисти да възлагат дейности и задачи, развиващи у учениците инициативност, творчество, предприемаческа компетентност и лидерство.

**III. Област „Управление“: резултати, силни страни, насоки и препоръки за подобряване на качеството на предлаганото образование.**

**Критерият „Стратегическо управление и лидерство“** е оценен с 11 от общо 16 точки. Стратегията за развитие на училището за периода 2020 – 2024 година отразява спецификата на институцията. Приета е от педагогическия съвет, но не е одобрена от Общественият съвет в училището съгласно чл. 269, ал., т. 1 от Закона за предучилищното и училищното образование. Екип от педагогически специалисти е участвал в нейното разработване, но родителите не са участвали в този процес. Стратегията не е разяснена на родителите, не са ангажирани и не са участвали в изпълнението на заложените в плана към нея дейности. Изпълнението на Стратегията е отчетено за периода месец септември 2020 г. - месец септември 2021 г. Ръководството на училището и педагогическите специалисти съвместно обсъждат професионалното обучение, иновациите и необходимостта от подобряване на материалната база. Мерки за повишаване качеството са в съответствие със спецификата на училището, дейностите и индикаторите са конкретно посочени. Директорът делегира правомощия на педагогическите специалисти, включвайки ги в различни постоянни и временни комисии за създаване на проект на документи на институцията или като ръководители на проекти. Според екипа за управление ръководни умения и лидерски компетентности се развиват главно чрез участието на педагогическите специалности в много обучения, в т.ч. и за придобиване и повишаване на професионално-квалификационните степени.  В училището са създадени структури на ученическото самоуправление – всяка паралелка има ученически парламент, а неговите членове влизат в състава на училищния ученически парламент. Дейността им се координира от заместник-директора. Представителите на ученическия парламент са активни и играят важна роля като лидери в общността на паралелката и училището, сами инициират различни идеи, които съгласуват с училищното ръководство, открояват най-добрите и ги реализират, като Денят на розовата фланелка и провеждане на анкети за проследяване случаите на тормоз. Реализиран е проект „Мост на приятелството” за развиване на качества като доброволчество, инициативност, за придобиване на лидерски качества, взаимопомощ и умения за организиране на различни кампании.

**Критерият „Оперативно управление“** е оценен с 9 от максималните 12 точки.

В училището функционират 2 методически обединения. Изпълнението на задачите от оперативните планове се отчита ежедневно на работни срещи на екипа или работните групи. Дейността на педагогическия съвет се прилага по нормативно установения ред и условия, планирани са теми, съответстващи на задълженията му според ЗПУО (обсъждане и приемане на училищни документи; разглеждат се въпроси, свързани с напредъка на учениците, проследява се нивото на усвояване на компетентности от учениците). Планирани са 9 заседания. Не е планирано запознаване на педагогическия съвет с бюджета на училището и с отчета за неговото изпълнение съгласно изискването чл. 263, ал. 1, т. 15 от Закона за предучилищното и училищното образование, както и отчет на директора за изпълнение на взетите от педагогическия съвет решения. Изпълнението на делегирания бюджет на училището се отчита на общо събрание. В училището са разработени планове, програми и други документи, но не всички от тях са актуализирани и съответстващи на спецификата на институцията (в правилника за дейността на училището не е отразена спецификата като иновативно училище, което предлага обучение по професионални направления; не е описана организацията на  обучение на ученици в самостоятелна форма на обучение, не е описано организирането на обучението от разстояние в електронна среда; не е определен редът за приемане на Етичния кодекс на училищната общност). Контролната дейност се отчита пред педагогическия съвет, а обратната връзка с педагогическите специалисти се осъществява веднага след извършения контрол. Примери за извършен контрол на работата на персонала не бяха посочени. Професионалното обучение в гимназиален етап е съобразено с потребностите на пазара на труда, като се предоставя перспектива за бъдеща реализация на учениците. Този факт допринася за утвърждаване на училищната автономия.


**Критерият „Управление на човешките ресурси“** е оценен на 8 точки от максималните 12 точки. При назначаване на учители в училището с предимство се ползват живеещите в населеното място и завършили  основното си образование в същото училище, поради което част от учителите са възпитаници на училището. С кандидатите се провежда събеседване от определена със заповед комисия. Заместването на отсъстващите учители се реализира най-често чрез вътрешно заместване по смисъла на чл. 259 от Кодекса на труда с допълнително споразумение и преструктуриране на седмичното разписание. През изминалата учебна година са осигурени заместници за над 85% от часовете. Създадени са условия за подкрепа и мотивация на педагогическите специалисти в професионалното им развитие чрез възможност за професионално и личностно развитие. Взаимното учене между учителите се осъществява в методическите обединения и чрез неформално наставничество. Учителите имат свободата да избират своята квалификация, спрямо потребностите си. Формите и темите за квалификация на педагогическите специалисти се избират главно чрез анкети. В плана за квалификационна дейност акцентът е поставен върху: иновативни педагогически техники и технологии за мотивиране на учениците в различните възрастови групи; обучение в електронна среда и работа с образователни платформи;  осъществяване на взаимодействие между семейство - училище - социална среда за преодоляване на негативните тенденции /дискусионен форум с участието на родителите/; изграждане на позитивна и подкрепяща образователна среда. В плана са определени количествени и качествени индикатори за оценка на придобитата квалификация на педагогическите специалисти. Придобитите компетентности от квалификация педагогическите специалисти споделят с колегите си чрез формите на вътрешна квалификация. По-голяма част от учителите оценяват положително ефективността на квалификационната дейност. Чувстват се подкрепени, въпреки че не получават стимули под формата на материални награди. Оценяването на резултатите от труда и постиженията им се извършва чрез правила и разработени показатели, отразяващи спецификата на училището. Предоставени са карти за оценяване на резултатите от труда само на педагогическите специалисти.

**Критерият „Управление на финансовите ресурси“** е получил 11 точки от общо 16. Финансовите ресурси се използват целесъобразно за развитие на училището. Размерът на реализираните средства за подобряване на физическата среда и съвременни дидактически средства надвишава планираните. Планираните средства се използват за подобряване на физическата среда (ремонт на отоплителната инсталация, частична подмяна на дограмата на физкултурния салон и съблекалните), за закупуване на техника, дидактически материали. Планирани (10 898 лв.) и реализирани (7 314 лв.) са финансовите средства за занимания по интереси. Училището не планира финансови средства за превенция на обучителните затруднения на учениците. Отпускането на стипендии за учениците в регламентирано с вътрешни правила. За учебната 2020/2021 година от делегирания бюджет са осигурени 21 броя стипендии, от които месечни стипендии за подпомагане на достъпа на образование и преодоляване на отпадането на двама ученици, месечни стипендии за ученици без родители 2 броя, еднократна стипендия за преодоляване на еднократни социални обстоятелства, свързани с достъпа до образование на 17 ученици. За първи срок на учебната 2021/2022 година са осигурени 19 броя стипендии (месечни стипендии за подпомагане на достъпа на образование и преодоляване на отпадането на 7 ученици, месечни стипендии за ученици без родители 3, еднократна стипендия за преодоляване на социални обстоятелства, свързани с достъпа до образование на 9 ученици). От планираните 200 лв. за материални награди на учениците са използвани 50 лв. Реализирани са напълно финансовите средства от 2 475 лв. за ресурсно подпомагане на ученици със специали образователни потребности. За работа с ученици от уязвими групи са изразходени 11 925 лв. Училището участва само в 3 от възможните 22 за учебната година национални програми на МОН и в 4 проекта. Не са осигурени собствени приходи по чл. 293, ал. 1 от ЗПУО. Целевите финансови средства за транспорт се реализират 100%. Не са планирани средства за ремонт на библиотеката. Родителите не са запознати с извършените дейности, представителите на обществения съвет само са запознати, но не дават примери. Утвърденият бюджет и отчетите за изпълнението му са публикувани на интернет страницата на училището по параграфи без изписване на наименованията на параграфите от единната бюджетна класификация. Общественият съвет не е дал становище за разпределението на бюджета по дейности и размера на капиталовите разходи, както и за отчета за изпълнението му.

**Критерият „Управление на информационно-технологичните ресурси“** е оценен с 5 от максималните 8 точки. За образователния процес са осигурени 10 компютърни конфигурации, 2 мултимедийни устройства, 20 лаптопи, 1 скенер, 7 принтера, 2 интерактивни дисплея. Безжичната интернет мрежа се ползва от ученици, учители и служителите с еднакво ниво на достъп. Служителите от администрацията разполагат с компютри и периферни устройства. По-голяма част от учениците посочват, че в образователния процес се прилагат дигитални образователни ресурси, но само в един от посетените учебни часове се използваха. В училището се прилага електронният дневник АдминПлюс, чрез който се проследява напредъкът на учениците, осъществява се комуникация между участниците в образователния процес, изготвят се справки. Информационните материали на интернет страницата на училището са актуални, налични са всички училищни документи съгласно изискванията на ЗПУО, не са налични образци на документи и не се предоставя възможност за подаване по електронен път.

**Критерият „Управление на партньорствата за развитие на училището“** е получил 9 от максималните 12 точки. Училището поддържа активни партньорства с всички заинтересовани страни: община, културни институции, бизнес, с две училища – с. Каспичан, обл. Шумен и с. Търнене, обл. Плевен.Реализират се съвместните дейности с Великотърновски университет „Св. Св. Кирил и Методий“ и с партньори от бизнеса, които са устойчиви и подпомагат във висока степен качествената професионална подготовка на учениците. Производствената практика на учениците се осъществява на реални работни места в две фирми. Училището провежда съвместни дейности и инициативи с културни, обществени организации и институции: с Община Лясковец - съвместно се осъществява превенция от ранно отпадане на деца в риск. В партньорство са с Център за междуетнически диалог и толерантност (ЦМДТ) „Амалипе‘‘ за намаляване на отпадането от училище. От 11 години работят съвместно с тях в голяма училищна общност по интеркултурно образование по проект „Всеки ученик ще бъде отличник" . Създадени са добри практики и опит за работа в мултикултурна среда. Ежегодно учители участват с доклади и разработки в националните конференции за интеркултурно образование, който ЦМТД организира. От 3 години училището работи в партньорство с едно от най-големите училища във Велико Търново - ОУ „Бачо Киро“,  с което успешно реализират два проекта, финансирани от Центъра за образователна интеграция на децата и учениците от етническите малцинства (ЦОИДУЕМ). През миналата учебна година провеждат конференция по гражданско образование за ученици и учители, кръгла маса по проблеми на мултикултурното образование и лидерска академия за ученици-наставници. По проект  № BG05M2OP001-3.017-0037-C01 „Заедно за успеха на всеки ученик: повишаване на капацитета на педагогическите специалисти за работа в мултикултурна среда“, финансиран от ОП „Наука и образование за интелигентен растеж“, училището си партнира с ЦМДТ „Амалипе“, ВТУ „Св. Св. Кирил и Методий" и други училища с подобен профил. В училището се реализират различни дейности със студенти - открити уроци, интерактивен театър, участие на доброволци в училищни дейности. Дългогодишно е и партньорството с Европейски информационен център Велико Търново, който финансира етнокарнавал на всеки 1 юни,  чествания на 9 май и Европейски ден на езиците. Училищното настоятелство не подпомага активно развитието на образователната институция. В срещата родителите споделят, че общественият съвет има добро взаимодействие с училищното ръководство. В единствената синдикална организация членуват всички служители, но те не участват в разработването на документи като нейни представители. Със социалните партньори взаимодейстието е само до спазване на Колективния трудов договор на общинско ниво.

Фигура 2 представя в сравнителен план графично изображение на оценките на участниците в процеса на инспектиране за област „Управление”.

****

*Фигура 2. Оценки за област „Управление“*

При област „Управление“ резултатите от различните групи са близки по стойност, като се движат между 78% и 85% степен на изпълнение. Оценката на педагогическите специалисти съвпада с тази на директора (85%) и е близка с тази на родителите (84%). Голяма е разликата в резултатите от въпросниците на педагогически специалисти – 91% и от срещата с родители – 25% относно прозрачното управление на бюджета. Родителите не са запознати с разпределението на бюджета по дейности и размера на капиталовите разходи. Директорът дава висока оценка на проследяване резултатите от стратегическото управление и набелязване на мерки за подобряване на качеството

**Силни страни, насоки и препоръки за подобряване на качеството на предлаганото образование в област „Управление“**

В област „Управление“ Обединено училище „Петко Рачев Славейков” показва следните **силни страни:**

Училищното ръководство прилага ефективни подходи за проследяване на резултатите от стратегическото управление и набелязване на мерки за подобряване на качеството. При стратегическото планиране са отразени спецификите на институцията и е отчетено влиянието на външната и вътрешната среда.

Осигурени са бюджетни средства за подпомагане на равния достъп и подкрепа на личностното развитие на учениците, застрашени от отпадане.

Финансирани и реализирани са дейности за осигуряване на транспорт на учениците, за осигуряване на ефективна самоподготовка и отдих при целодневната организация на учебния ден, осигурени са средства за ученически стипендии.

Определят се следните **насоки** за подобрение на качеството на предлаганото образование в област „Управление“:

* Осигуряване и прилагане на информационно-технологични ресурси в образователния процес.
* Ефективна комуникация в училищната общност за изпълнение на стратегията
* Създаване на условия за развитие на лидерските умения сред педагогическите специалисти и учениците
* Осигуряване на допълнителни средства от сключени договори/наеми от отдаване на недвижимо и движимо имущество и дарения.
* Ефективно и целесъобразно разпределение на финансовите ресурси за развитието на училището
* Оценяване на постигнатите резултати на непедагогическия персонал
* Прозрачност на бюджета

Инспектиращият екип прави следните **препоръки** за изпълнение на насоките и за повишаване на качеството на образованието в област „Управление“:

1. Директорът да запознава Педагогическия съвет с бюджета на училището, както и с отчетите за неговото изпълнение съгласно изискванията на чл.263, ал.1, т. 15 от Закона за предучилищното и училищното образование.
2. Директорътда изисква становище от Обществения съвет за разпределението на бюджета по дейности и размера на капиталовите разходи, както и за отчета за изпълнението му.
3. Директорът да изисква и контролира използването на наличните ИКТ в образователния процес от педагогическите специалисти.
4. Директорът да запознае родителите със стратегията за развитие на училището и да осигури прозрачност при управление на бюджета.
5. Директорът да осигури по подходящ начин (чрез класните ръководители, на родителски срещи, чрез медиатори и др.) популяризиране сред родителите на стратегията за развитие на училището.
6. Директорът да проследява прилагането от педагогическите специалисти в образователния процес на придобитите компетентности от квалификационната дейност.
7. Директорът да планира и реализира финансови средства за учебни ресурси и абонаменти, като се използват финансови средства, не само от делегирания бюджет на институцията, но и по национални програми и/или проекти и дарения;
8. Директорът да осъществи контрол по изписване на наименованията на параграфите от единната бюджетна класификация за осъществяване на прозрачност на бюджета.
9. Директорът да разработи показатели и критерии към тях за оценяване на непедагогическия персонал, които да се приемат от общото събрание и да се включат във вътрешните правила за работна запата.
10. Директорът да осъществяви инициативи и дейности за развиване на лидерски компетентности и ръководни умения на педагогическите специалисти, като им възлага да ръководят екипи, в които всеки има определени задачи (съвместни инициативи, преподаване, планиране, даване на обратна връзка на колегите и т.н.). Да контролира изпълнението на задачите и да отчита резултатите.

**IV. Област „Институционална среда“: резултати, силни страни, насоки и препоръки за подобряване на качеството на предоставяното образование**

**Критерият „Управление и развитие на физическата среда“** е оценен с 5 точки от максималните 12.Обучението е организирано в класни стаи с частично ново обзавеждане и една компютърна зала. Обособен е ресурсен кабинет, но не е оборудван с дидактически ресурси за дейностите за допълнителна подкрепа. Осигурени са необходимите информационно-комуникационни ресурси за образователния процес и дейността на администрацията. В коридорите на училището е презентирано ученическо творчество. Обособена е зона за хранене. Медицинско обслужване е обезпечено от медицински специалист, който работи по график в институцията в оборудван за целта здравен кабинет. Физическата среда не е обновена и модернизирана, но се поддържа в добро състояние. Класните стаи са оборудвани с ученически мебели и се поддържат в сравнително добър вид. Подовата настилка е от естествен паркет, за който не се полагат системни грижи (циклене и лакиране). Във физкултурния салон е подменена част от дограмата, липсва отопление и вентилация. Баскетболните кошове са амортизирани и не са снабдени с мрежи. Съблекалните, както и санитарните възли към тях са в лошо хигиенно състояние, неизползваеми. Липсва осветление, а хигиенизиране не се осъществява. Спортните площадки не се поддържат. Футболните врати не са обезопасени и крият опасности за учениците. На терена за спорт се намира част от валяк, който е предпоставка за контузия на учениците. Изградена е площадка с фитнес уреди, която се поддържа в добро състояние и е безопасна за спортуване. В две от класните стаи на начален етап са обособени кътове за четене, а една от класните стаи е преобразувана за помещение за обедно хранене. Оборудвана е с маси, столове, готварска печка, микровълнова печка и мивка с топла вода. Стопанисва се от външна фирма, но не са уредени договорни взаимоотношения с училището. Във фоайето на първия етаж на сградата е позиционирана машина за кафе и топли напитки (договор с фирма „Йо-Виг 2004” ЕООД без наем, като задължение на фирмата е да спонсорира училищни празници със сладкарски изделия, тъй като е производител на такива). В санитарните възли не е извършван ремонт, но се поддържат в добро състояние. В сградата няма изградена система за пожароизвестяване. По проект към ПУДООС в училищния двор е обособено място за отдих с беседка и пейки.  На разположение е само един кабинет по информационни технологии. Не са разработени и поставени на видно място в кабинета правила за безопасна работа в интернет. Административната дейност е обезпечена с необходимите информационно-технологични ресурси. В училището не е осигурена достъпна архитектурна среда и липсват условия за равен достъп до образование.


**Критерият „Библиотечно-информационна осигуреност и учебни ресурси за**  **осигуряване на образователния процес“** е оценен с е оценен с 2 от максимален брой 8 точки. В училището е обособено помещение за библиотека с налични книги, което не е достъпно за учениците и учителите. Заключено е и се ползва основно за склад на ненужни и бракувани активи.

**Критерият „Развитие на организационната култура на училището“** е оценен с 15 от максимален брой 20 точки. Училището прилага иновативен модел за подобряване методите на работа в образователния процес. Дейностите, свързани с управлението на промяната, се ръководят основно от екипа за управление и са ориентирани предимно към привличане на родителите като активни участници в образователния процес. Управленският екип се ръководи от нагласите на родителите, учениците и трудовия пазар и съобръзно това избира професиите и специалностите за професионално обучение. Всички педагогическите специалисти са посочили във въпросниците, че училището осигурява условия за организационно развитие и усъвършенстване. Екипът за управление, педагогическите специалисти, родителите и учениците споделят, че в училището е изградена позитивна среда, което съвпада с констатациите на инспектиращия екип. Създадена е система за дежурство на учителите, коятоосигурява спокойна и позитивна среда. В част от класните стаи са поставени разработени правила на паралелките. Директорът посочва, че с конфликтите в училището се справят бързо, защото работят на принципа на „отворената врата” ежедневно и непрекъснато. Учениците споделят, че не са ставали свидетели на проблемно поведение, нарушаване на правилата, инциденти и на тормоз или агресия. В началото на учебната година се проучва дали са  били жертва или свидетели на агресия и тормоз в училище, какво са направили, дали са уведомили някого и евентуално къде се е случило това.   Ефективността на училищната политика за превенция на тормоза и насилието е резултат от активното взаимодействие на педагогическите специалисти, родителите и учениците при осъществяването на съвместни дейности за превенция и своевременно разрешаване на проблемите. В училището е разработен и публикуван на интернет страницата Етичен кодекс на училищната общност, който регламентира етичното поведение на работещите с деца и ученици. Превенцията на проблемното поведение се осъществява от класните ръководители под формата на беседи с учениците за начина на поведение в училище и на обществени места, обсъждат се различни проблемни ситуации и поведението на участниците, което се потвърждава от родители и ученици във въпросниците и в срещите с тях. Съобразно конкретния случай в училището се сформира екип за подкрепа, в който се включват необходимите педагогически специалисти, а ако е необходимо и съученици на ученика. Осъществява се сътрудничество с Дирекция „Социално подпомагане“ и отдел „Закрила на детето“. Взаимодействието с родителите за предотвратяване на отпадането от образователната система се осъществява чрез медиатор лице от общността с посещение на място. Провеждат се изнесени родителски срещи. Според мнението на екипа за управление и на педагогическите специалисти резултатът от навременните превантивни дейности е само един отпаднал ученик (причина: ранен брак). Училището се популяризира основно чрез интернет и страница на институцията в социалните мрежи, чрез съвместно организирани тържества/празници с участието на общността. Информационните материали на интернет страницата представят напълно спецификата и актуалното състояние на училището. Отразяване на дейността на училището в национален ефир, репортаж по БНТ (Денят започва) и БНР и в регионален ефир. Директорът споделя добра практика за образователната интеграция – „Работата с родители – ключът за успеха на нашето училище“. Малка част от учениците познават училищните символи. Споделят за отличителна емблема на тениските на учениците от начален етап, не знаят кога е патронният празник на училището.

**Критерият „Развитие на среда за подкрепа и ефективно взаимодействие между всички участници в образователния процес и с всички заинтересовани страни“** е получил 5 точки от максимален брой 8. Според родителите и педагогическите специалисти в училището са създадени благоприятни и здравословни условия за учениците. Наставничеството на новоназначените учители се осъществява в неформален вид. Провеждат интегрирани дейности и епизодично интердисциплинарни уроци. Комуникацията между родители и педагогически специалисти е двупосочен процес. В училището са създадени условия за взаимодействие между тях, които включват освен традиционни комуникационни канали (родителски срещи, индивидуални срещи, телефонни обаждания) и други алтернативни канали за комуникация (използване на e-mail, използване на електронен дневник, провеждане на срещи с родители в електронна среда и изнесени родителски срещи ), но не всички родители проявяват активност и ангажираност. Педагогическите специалисти имат възможност да обменят идеи и добри практики, заместник-директорът подпомага дейността на класните ръководители. При подходящи температури часовете по физическо възпитание и спорт се провеждат на открито. Изходите за евакуация са отворени и се поддържат годни за използване; противопожарната безопасност е осигурена чрез поставени пожарогасители.

**Критерият „Удовлетвореност на участниците в образователния процес“** е оценен с 14 от максималните 16 точки.Учениците са удовлетворени от образователния процес във висока степен (86%). Изследва се мнението им чрез анкети, ходят на училище с желание заради добрата атмосфера и образование и разчитат на учителите си. По-голямата част от учениците изразяват мнение във въпросниците, че ходят на училище най-вече заради приятелите си и интереса към някои учебни предмети, чувстват се добре, дават идеи при провеждане на различни училищни инициативи. Някои от учителите ги подготвят за успешна професионална реализация, но като цяло имат нужда от повече практически задачи. Могат да разчитат винаги на класния ръководител, училищното ръководство и учителите по учебните предмети, и се чувстват като част от училищната общност. Педагогическите специалисти изразяват много висока удовлетвореност от образователния процес (93%). При срещата с инспектиращия екип учителите изразяват удовлетворение от работния климат в училище. Провеждат се периодично проучвания, които изследват професионалната и личностната им реализация. За дейността си получават морални поощрения от училищното ръководство. Удовлетворението от професионалната си реализация свързват с постиженията на учениците. Работят за активното включване на родителите в образователния процес. Родителите се чувстват удовлетворени от избора на училище, тъй като са създадени условия за успешното развитие на техните деца. На срещата с инспектиращия екип родителите изразяват мнение, че подготовката в училището подпомага на децата им да развият своя потенциал и допринася за бъдещата им реализация чрез изграждането на важни социални умения - взаимно уважение и толерантност към различните. В училището е установена практика за проучване степента на удовлетвореност на учениците и родителите от образователния процес.

Фигура 3 представя в сравнителен план графично изображение на оценките на участниците в процеса на инспектиране за област „Институционална среда”.

****

*Фигура 3. Оценки за област „Институционална среда“*

В област „Институционална среда“ в самооценката на директора е постигната 100% степен на изпълнение, почти в максимална степен е и тази на педагогическите специалисти – 92%. Резултатите при родителите (79%) и учениците (77%) са сходни. Инспектиращият екип е оценил в ниска степен осигуряването на условия за достъпна и подкрепяща образователна среда и създадените условия за взаимно учене между педагогическите специалисти. Учениците изразяват неудовлетвореност от начина на управление на библиотечните, информационните и учебни ресурси и липсата на добра практика за осъществяването на съвместни уроци. Наблюдават се високи и сходни оценки на педагогическите специалисти и на ръководния екип, като последният оценява със 100% изпълнението на дейностите по критерия „Развитие на организационната култура на училището“.

**Силни страни и насоки за подобряване, препоръки за подобряване на качеството на предлаганото образование в област „Институционална среда“**

В област „Институционална среда“ Обединено училище „Петко Рачев Славейков” показва следните **силни страни:**

Благополучието на учениците е приоритетна дейност. Училището е желано място за тях. В институцията е установена практика, чрез която се проучва удовлетвореността  у учениците, след което се обсъждат постижения, проблеми и тревоги.

Учениците се чувстват мотивирани и подкрепени  в обучението и в процеса за личностното  развитие. Ходят с желание на училище, заради добрата атмосфера. Разчитат винаги на своите учители както за помощ в училище така и за лични въпроси.

Осигурени са условия в училището за подготовка, за успешна бъдеща реализация на учениците и за участие в училищния живот. Родителите са спокойни за бъдещата си професионална реализация на учениците.

Прилага се ефективна училищна политика за предотвратяване на ранното отпадане на учениците, като се идентифицират, установяват се причините за риска и се прилагат системни мерки. Осигуряват се стипендии, безплатни за учениците учебници, провеждат се консултации, участват в инициативите на училището.

Училищните документи, свързани с предотвратяване на ранното отпадане на учениците, отчитат дейностите, които се реализират за решаване на проблема. В процеса активно се включват родителите.

Определят се следните **насоки** за подобрение на качеството на предлаганото образование в област „Институционална среда“:

* Осъвременяване на класните стаи на прогимназиален и гимназиален етап, изграждане на достъпна архитектурна среда.
* Библиотечно-информационна осигуреност и учебни ресурси за образователния процес
* Обновяване и модернизиране на сервизните помещения.
* Обновяване и обезопасяване на спортните съоръжения в дворното пространство и физкултурния салон.

Инспектиращият екип прави следните **препоръки** за изпълнение на насоките и за повишаване на качеството на образованието в област „Институционална среда“:

1. Директорът да планира и реализира дейности за:

* осъвременяване на класните стаи на прогимназиален и гимназиален етап;
* изграждане на достъпна архитектурна среда за лица с физически увреждания;
* обновяване и обезопасяване на спортните съоръжения в дворното пространство и физкултурния салон;
* обновяване на санитарно-хигиенните възли и съблекалните в училището.

1. Директорът да предприеме действия за ремонт на библиотеката, за обновяване на библиотечния фонд, за информационно-технологична осигуреност в помещението с цел ефективното използване на библиотечните ресурси от ученици и педагогически специалисти за образователния процес, за заниманията по интереси, за проектна дейност, изнесени уроци, за индивидуална и групова работа на учениците. Да определи/назначи лице за обслужване на библиотеката.

В ОбУ „ П. Р. Славейков“ се прилага иновативна дейност, изградени са позитивни отношения между участниците в образователния процес, ефективно се прилага училищната политика за превенция на тормоза, насилието и проблемното поведение на учениците, което е предпоставка за по-добри образователни резултати на учениците

*Изготвил:Миглена Ганчева, ръководител на инспектиращия екип*

*Координатор:Румяна Белчева, държавен инспектор*

